記夢答劉全羙
作者：秦觀
朝代：宋

paragraphs: 歲逢困敦斗申指，辰次庚辰漏傳子。
夢出城闉登古原，草木縈天带流水。
千夫荷鍤開久殯，前有一人狀瓌偉。
素冠長跪烝酒殽，云是劉郎字全羙。
馬鳴車響斷還續，人境晦明秋色裹。
既寤茫然失所遭，河轉星翻汗如洗。
世傳夢凶常得吉，神物戲人良有旨。
全羙聲名海縣聞，閉久當開乃其理。
娟娟二十四橋月，月下吹簫聊爾耳。
洗眼看君先一鳴，九萬扶搖從此始。